રિયલ એસ્ટેટ માર્કેટનાં સાધનો પાસેથી મળતી માહિતી અનુસાર ૨૦૦૦ના દાયકા દરમ્યાન વન બી.એચ.કે. બનવાના જાણે બંધ જ થઈ ગયા હોવાનો માહોલ હતો, પરંતુ ફ્લૅટોના એક્સ્ટ્રા-ઑર્ડિનરી હાઈ ભાવને લીધે પરિસ્થિતિ બદલાતી ગઈ અને આખરે ઊંચા ભાવોએ લેવાલી લગભગ બંધ થઈ ગઈ ત્યારે ચિંતામાં મુકાઈ ગયેલા ડેવલપર વર્ગે‍ બજેટ ફ્લૅટ અને અફૉર્ડેબલ હાઉસિંગ તરફ વળવાનું શરૂ કર્યું, જેના ભાગરૂપે હવે વન બી.એચ.કે.ની માર્કેટ ખીલી રહી છે. સારા લોકેશનમાં વન બી.એચ.કે. ફ્લૅટ એક કરોડ રૂપિયાની અંદર મળી જાય છે, જ્યારે કે ટૂ બી.એચ.કે. કે એથી મોટા ફ્લૅટ કરોડ રૂપિયાની ઉપર ગયા હોવાથી મિડલક્લાસના ગજાની બહાર ચાલ્યા ગયા છે. પરિણામે વર્તમાન સમયમાં યુવાન કપલ માટે વન બી.એચ.કે. તમામ દૃષ્ટિએ આદર્શ ચૉઇસ સાબિત થઈ રહ્યા છે. બીજી બાજુ લોઅર માર્જિન (ઓછા નફા)ને લીધે વન બી.એચ.કે.થી દૂર થઈ ગયેલા બિલ્ડરો પાછા આ સેગમેન્ટ તરફ વળવા લાગ્યા છે. ઇકૉનૉમીના સંજોગો, વારંવાર આવતી ક્રાઇસિસ, જૉબ લૉસ, પે કટ વગેરે જેવાં કારણોને પગલે કપલો સાવચેતીભર્યા અભિગમ સાથે આગળ વધવા નાના ફ્લૅટ્સ પસંદ કરતા થયાં છે.